আত্মসমপর্ণের ঠিক আগমুহূর্তে লতিফ সিদ্দিকী আরও বলেছেন, ‘আমি ধানমণ্ডি থানায় যাচ্ছি। আত্মসমর্পণ করব।’ পরে দুপুরে দেড়টার দিকে রাজধানীর ধানমণ্ডি থানায় গিয়ে আত্মসমর্পণ করেন আবদুল লতিফ সিদ্দিকী। এ সময় তিনি একা ছিলেন। থানায় দায়িত্বরত কয়েকজন পুলিশ জানিয়েছে, আত্মসমর্পণের সময় খোশমেজাজেই ছিলেন তিনি। চোখে-মুখে অনুশোচনার কোনো ছায়া ছিল না। কথাবার্তা ছিল স্বাভাবিক। সরকারের দায়িত্বশীল কয়েকজন কর্মকর্তা ও আওয়ামী লীগের শীর্ষ নেতাদের কয়েকজন সমকালকে জানিয়েছেন, আবদুল লতিফ সিদ্দিকীকে গ্রেফতার করার বিষয়টি ছিল স্পর্শকাতর। তিনি মন্ত্রী ও আওয়ামী লীগের অন্যতম নীতিনির্ধারক নেতা ছিলেন। এ কারণেই তাকে গ্রেফতার করতে কিছু সময় লেগেছে।